钦定古今图书集成/明伦汇编/闺媛典/第175卷 > 梅纪妻熊氏
## 钦定古今图书集成/明伦汇编/闺媛典/第175卷 > 梅纪妻熊氏

按《贵州通志》：“熊氏，郡人梅纪妻。少归于梅，秉性端肃，
寡言笑。姑吴氏治家严甚，氏善事之，卒以孝闻，邻里
贤之。未几，纪亡，氏年二十三，杜门屏迹，持志甚坚。遗
二子，长月，次雪。氏日坐木主旁，抱雪训月读书，𦈞纑
自给。月稍懈，即引跪木主前，号泣鞭挞。已，复曲谕曰：
‘吾不即偕汝父同死者，冀抚若辈成立，以报若父耳’。”
月学遂大成。登嘉靖丙戌进士，仕至川南道雪，以孝
闻。长孙惟和，登己未进士，仕至广东道御史，巡按山
海。次孙憔用，亦获举明经。季孙惟台，为蜀纳溪县尹。
第五孙惟诗，登癸酉贤书，授中牟县。子孙繁昌，为习
安望族氏，于嘉靖年间奉旨旌表，年九十三，守节七
十年卒。